Mashaba verklaar ‘oorlog’ teen slaggateArgieffoto Die burgemeester van Johannesburg, Herman Mashaba, het oorlog verklaar teen slaggate. Mashaba het gesê hy en beamptes van die stad Johannesburg het Dinsdag Ivory Park en Midrand besoek om die agterstand in die herstel van slaggate te hanteer. “Dit is ŉ projek ter waarde van R88 miljoen,” het Mashaba gesê. “Ons prioritiseer van nou af die herstel van slaggate en die padoppervlak.” Die stad verskaf die R60 miljoen aan die Johannesburgse Padagentskap (JRA) vir die agterstallige herstel van slaggate, terwyl R28 miljoen verskaf word om die 40%-tekort aan instandhoudingswerkers op te los. Mashaba het gesê ŉ kontrakteur en bykomende werkers is reeds aangestel. “Herstelspanne werk oortyd om die agterstand in te haal en daar word oor naweke ook gewerk.” Hy het gesê die stad en die JRA maak werk daarvan om mobiliteit in die stad te verseker deur veilige paaie en infrastruktuur te verskaf. “Inspeksies sal elke twee jaar gedoen word,” het Mashaba gesê. Volgens ŉ vorige inspeksie is 40% van die stad se paaie in ŉ baie goeie toestand, 15% in ŉ goeie toestand, 14% in ŉ gemiddelde toestand en 15% in ŉ baie swak toestand. Volgens Mashaba is 37 450 slaggate al tussen April 2015 en Februarie 2017 aangemeld. “32 740 van die slaggate is reeds herstel.”